**8. ข้อมูลสำคัญอื่นๆ**

## **รายละเอียดสัญญาที่เกี่ยวข้องกับการประกอบธุรกิจที่สำคัญ**

| **ลักษณะของสัญญา** | **ระยะเวลา (โดยประมาณ)** | **การต่ออายุสัญญา** | **การเลิกสัญญา** | **เงื่อนไขที่สำคัญ** |
| --- | --- | --- | --- | --- |
| สัญญาจัดจำหน่ายสินค้า (Distribution Agreement) ในประเทศ | 3 ปี | ก่อนครบกำหนดระยะเวลาของสัญญาเป็นเวลาไม่น้อยกว่า 180 วัน หากปรากฏว่าไม่มีคู่สัญญาฝ่ายใดฝ่ายหนึ่งส่งหนังสือบอกกล่าวเลิกสัญญาแก่คู่สัญญาอีกฝ่ายหนึ่ง ให้ถือว่าสัญญาฉบับนี้มีผลบังคับใช้ต่อไปอีก 3 ปี | สัญญากำหนดว่า   * คู่สัญญาทั้งสองฝ่ายมีสิทธิในการบอกเลิกสัญญาด้วยการส่งหนังสือบอกกล่าวเลิกสัญญาไปยังคู่สัญญาอีกฝ่ายหนึ่งล่วงหน้าไม่น้อยกว่า 120 วัน | สัญญากำหนดว่า   * บริษัทฯ ตกลงที่จะผลิตและจำหน่ายถุงยางอนามัยภายใต้เครื่องหมายการค้า OnetouchTM ให้กับผู้จัดจำหน่าย และผู้จัดจำหน่ายตกลงที่จะซื้อสินค้าและกระจายจำหน่ายถุงยางอนามัยภายใต้เครื่องหมายการค้า OnetouchTM ในประเทศไทย * บริษัทฯ ตกลงที่จะแต่งตั้งผู้จัดจำหน่ายให้จัดจำหน่ายถุงยางอนามัยภายใต้เครื่องหมายการค้า OnetouchTM ในประเทศไทยแต่เพียงผู้เดียว * บริษัทฯ ตกลงที่จะไม่จำหน่ายถุงยางอนามัยภายใต้เครื่องหมายการค้า OnetouchTM และ/หรือผลิตภัณฑ์อื่นที่แข่งขันกับถุงยางอนามัยดังกล่าวในประเทศไทยให้กับผู้จัดจำหน่ายรายอื่น * บริษัทฯ ตกลงที่จะผลิตสินค้าให้ถูกต้องตามข้อกำหนดในกฎหมายที่เกี่ยวข้อง ในกรณีที่เกิดความเสียหายต่อผู้บริโภคสินค้าของบริษัทฯ บริษัทฯ จะเป็นผู้รับผิดชอบแต่เพียงผู้เดียว * ผู้จัดจำหน่ายตกลงที่จะชำระค่าสินค้าให้กับบริษัทฯ ภายหลังจากวันที่ได้รับสินค้าแล้วภายในระยะเวลาที่กำหนด * บริษัทฯ จะเป็นผู้รับผิดชอบค่าใช้จ่ายในการทำการตลาดตามที่ตกลงร่วมกันกับผู้จัดจำหน่าย * ผู้จัดจำหน่ายจะจัดส่งรายงานการขายที่แสดงถึงรายได้ ปริมาณ และค่าใช้จ่ายที่เกี่ยวข้องกับการทำการตลาดให้กับบริษัทฯ ทุกเดือน |
| สัญญาจัดจำหน่ายสินค้า (Distribution Agreement) ในต่างประเทศ | 2 - 5 ปี | สัญญาได้กำหนดให้มีการต่ออายุโดยอัตโนมัติ เว้นแต่จะมีการตกลงกันเป็นอย่างอื่น | สัญญาส่วนใหญ่กำหนดว่า   * คู่สัญญาฝ่ายหนึ่งส่งคำบอกกล่าวล่วงหน้าไปยังคู่สัญญาอีกฝ่ายหนึ่งเป็นเวลา 120 วัน * ในกรณีที่คู่สัญญาฝ่ายหนึ่งผิดสัญญา ล้มละลาย ชำระบัญชี หรือเข้าสู่กระบวนการจัดการทรัพย์สินให้แก่เจ้าหนี้ คู่สัญญาอีกฝ่ายหนึ่งอาจบอกเลิกสัญญาทันที * บริษัทฯ มีสิทธิบอกเลิกสัญญาฝ่ายเดียว หากผู้จัดจำหน่ายสินค้าไม่ชำระเงิน ผิดสัญญาเป็นครั้งที่สอง หรือเปลี่ยนแปลงอำนาจควบคุมโดยไม่ได้แจ้งบริษัทฯ ก่อน | สัญญาส่วนใหญ่กำหนดว่า   * บริษัทฯ ตกลงที่จะแต่งตั้งผู้จัดจำหน่ายให้จัดจำหน่ายผลิตภัณฑ์ของบริษัทฯ ตามที่ตกลงกันในสัญญาจัดจำหน่ายสินค้า (Distribution Agreement) แต่เพียงผู้เดียว * ผู้จัดจำหน่ายมีหน้าที่ในการขึ้นทะเบียนหรือดำเนินการใดๆ ทางทะเบียนเกี่ยวกับสินค้าใดๆ ตามสัญญา * ผู้จัดจำหน่ายตกลงที่จะปรึกษากับบริษัทฯ และต้องได้รับอนุญาตจากบริษัทฯ ก่อนที่จะทำการโฆษณา * ผู้จัดจำหน่ายตกลงที่จะชำระค่าสินค้าให้กับบริษัทฯ ภายหลังจากวันที่ได้รับใบแจ้งหนี้จากบริษัทฯ ภายในระยะเวลาที่กำหนด * ผู้จัดจำหน่ายตกลงที่จะไม่ซื้อ/จำหน่าย/ทำการตลาด/กระจาย/ผลิต ผลิตภัณฑ์ที่เป็นคู่แข่งกับผลิตภัณฑ์ของบริษัทฯ และผลิตภัณฑ์ที่เกี่ยวข้องกับถุงยางอนามัย ซึ่งรวมถึงแต่ไม่จำกัดเพียงเจลหล่อลื่น ของเล่นทางเพศ (sex toy) และอุปกรณ์ต่างๆ ที่เกี่ยวข้องก่อนได้รับอนุญาตจากบริษัทฯ |
| สัญญาจัดจำหน่ายสินค้า (Distribution Agreement) ระหว่าง United Medical Devices, LLC (“UMD”) และบริษัทฯ | 5 ปี | สัญญาอาจต่อได้อีกคราวละ 5 ปี | * สัญญาฉบับนี้ไม่สามารถยกเลิกได้โดยฝ่ายใดฝ่ายหนึ่งได้หากคู่สัญญาทั้งสองฝ่ายปฏิบัติตามเงื่อนไขที่ได้ตกลงในสัญญา * คู่สัญญาสามารถยกเลิกสัญญาหากอีกฝ่ายไม่ปฏิบัติตามเงื่อนไขที่ได้ตกลงในสัญญา และไม่สามารถที่จะแก้ไขให้เป็นไปตามเงื่อนไขในสัญญาได้ภายใน 10 วันนับตั้งแต่วันที่ได้รับแจ้ง | * UMD ให้สิทธิแก่บริษัทฯ ในการเสนอขาย/จำหน่ายถุงยางอนามัยภายใต้เครื่องหมายการค้า PLAYBOY ที่ผลิตและจำหน่ายโดย UMD ในประเทศไทยแต่เพียงผู้เดียว และให้สิทธิแก่บริษัทฯ ในการใช้/ทำการตลาดถุงยางอนามัยภายใต้เครื่องหมายการค้า PLAYBOY ในประเทศไทย ทั้งนี้ บริษัทฯ สามารถจ้างบุคคลอื่นเพื่อทำการตลาด/จำหน่าย/กระจายถุงยางอนามัยภายใต้เครื่องหมายการค้า PLAYBOY ภายหลังจากที่ได้รับอนุญาตจาก UMD * UMD อนุญาตให้บริษัทฯ ใช้เครื่องหมายการค้า PLAYBOY เพื่อจุดประสงค์ในการทำหน้าที่ตามที่ได้ตกลงในสัญญาฉบับนี้ ในประเทศไทย |
| สัญญาซื้อขาย และสัญญาซื้อขายที่เกิดจากการยื่นซองประมูล (Tender) กับบริษัท องค์กรระหว่างประเทศและหน่วยงานราชการ | ระยะสั้น โดยสัญญาส่วนใหญ่กำหนดให้ส่งมอบสินค้าภายใน 60 วัน – 180 วัน นับแต่วันที่ลงนามในสัญญา | ไม่มี | สัญญาส่วนใหญ่กำหนดว่า หากบริษัทฯ ไม่ปฏิบัติตามข้อสัญญา ผู้ซื้อสินค้ามีสิทธิบอกเลิกสัญญาได้ อย่างไรก็ดี สัญญาบางฉบับกำหนดให้ผู้ซื้อสินค้าของบริษัทฯ มีสิทธิเลิกสัญญาฝ่ายเดียวได้ แม้บริษัทฯ มิได้ผิดสัญญา แต่หากบริษัทฯ ต้องเสียหายจากเลิกสัญญาดังกล่าว บริษัทฯ ก็สามารถเรียกร้องค่าเสียหายได้ | สัญญาส่วนใหญ่กำหนดว่าบริษัทฯ ต้องผลิตและจัดหาถุงยางอนามัย ให้เป็นไปตามคุณภาพและลักษณะที่กำหนด |
| สัญญาจ้างผลิตสินค้าตามคำสั่ง (Original Equipment Manufacturer) | 2 - 5 ปี | สัญญาได้กำหนดให้มีการต่ออายุโดยอัตโนมัติ เว้นแต่จะมีการบอกกล่าวเลิกสัญญาเป็นหนังสือไปยังคู่สัญญาอีกฝ่ายล่วงหน้าเป็นเวลาไม่น้อยกว่า 6 เดือน | สัญญาส่วนใหญ่กำหนดว่า   * ในกรณีที่คู่สัญญาฝ่ายหนึ่งผิดสัญญา ล้มละลาย ชำระบัญชี หรือเข้าสู่กระบวนการจัดการทรัพย์สินให้แก่เจ้าหนี้ คู่สัญญาอีกฝ่ายหนึ่งอาจบอกเลิกสัญญาทันที * ในกรณีที่บริษัทฯ มีการเปลี่ยนแปลงโครงสร้างองค์กรหรือโครงสร้างการบริหารงานที่ส่งผลกระทบในทางลบต่อความสามารถในการปฏิบัติงานตามสัญญาอย่างมีนัยสำคัญ บริษัทฯ ต้องแจ้งให้คู่สัญญารับทราบทันที | สัญญาส่วนใหญ่กำหนดว่าบริษัทฯ ต้องผลิตและจัดหาถุงยางอนามัย ให้เป็นไปตามคุณภาพและลักษณะที่กำหนด |
| สัญญาซื้อวัตถุดิบ | สัญญาส่วนใหญ่กำหนดให้ส่งมอบสินค้าภายในระยะเวลา 1 เดือน | สัญญาบางฉบับได้กำหนดให้มีการต่ออายุโดยอัตโนมัติ เว้นแต่คู่สัญญาอีกฝ่ายหนึ่งจะมีหนังสือบอกเลิกสัญญาส่งไปยังคู่สัญญาอีกฝ่ายหนึ่งด้วยไปรษณีย์ลงทะเบียนไปเป็นเวลาล่วงหน้าไม่น้อยกว่า 6 เดือน | สัญญาบางฉบับกำหนดว่า หากบริษัทฯ ผิดสัญญาไม่ว่าผิดข้อกำหนดหรือเงื่อนไขใดๆ ของสัญญา ผู้ขายวัตถุดิบมีสิทธิในการยกเลิกสัญญาไม่ว่าทั้งหมดหรือบางส่วน | สัญญาส่วนใหญ่กำหนดให้ผู้ผลิตต้องจัดส่งวัตถุดิบตามมาตรฐานที่กำหนด โดยไม่ได้กำหนดปริมาณซื้อ/ขายขั้นต่ำ และราคา ทั้งนี้ ราคาและปริมาณสั่งซื้อจะเป็นไปตามรายละเอียดที่ระบุในใบสั่งซื้อสินค้า ซึ่งขึ้นอยู่กับเงื่อนไขการสั่งซื้อในแต่ละครั้ง |

## **รายละเอียดของสัญญาเงินกู้ที่สำคัญ**

ณ วันที่ 30 กันยายน 2559 บริษัทฯ มีเงินกู้ยืมระยะยาวคงค้าง ได้แก่ (1) เงินกู้สกุลเงินบาท จำนวน 40.9 ล้านบาท และ (2) เงินกู้สกุลเงินดอลลาร์สหรัฐจำนวน 560,000 ดอลลาร์สหรัฐ ซึ่งสัญญาเงินกู้ได้กำหนดเงื่อนไขทางการเงิน ดังนี้

1. อัตราส่วนความสามารถในการชำระหนี้ (DSCR) ในอัตราไม่ต่ำกว่า 1.15 เท่า
2. อัตราส่วนของหนี้สินรวมต่อส่วนของผู้ถือหุ้น (Debt to Equity Ratio) สามารถแบ่งได้เป็น 2 ลักษณะ กล่าวคือ
   1. สำหรับเงินกู้ยืมที่บริษัทฯ ทำสัญญาก่อนปี 2556 อัตราส่วนของหนี้สินรวมต่อส่วนของผู้ถือหุ้นต้องไม่เกินกว่า 1.5 เท่า
   2. สำหรับเงินกู้ยืมที่บริษัทฯ ทำสัญญาภายหลังปี 2556 อัตราส่วนของหนี้สินรวมต่อส่วนของผู้ถือหุ้นต้องไม่เกินกว่า 2.0 เท่า
3. เงินกู้ยืมระยะยาวคงค้างของบริษัทฯ ทั้งหมดค้ำประกันโดยที่ดินและสิ่งปลูกสร้างของบริษัทฯ

นอกจากนี้ ณ วันที่ 30 กันยายน 2559 บริษัทฯ มีวงเงินกู้ยืมระยะสั้นสกุลเงินบาทและสกุลเงินดอลลาร์สหรัฐ ประกอบไปด้วย (1) เงินเบิกเกินบัญชีธนาคารจำนวน 40.0 ล้านบาท (2) ตั๋วสัญญาใช้เงินแบ่งเป็นสกุลเงินบาท 470.0 ล้านบาท และสกุลเงินดอลลาร์สหรัฐ 6,080,000 ดอลลาร์สหรัฐ และ (3) สินเชื่อเพื่อการส่งออกประมาณ 420.0 ล้านบาท

ณ วันที่ 30 กันยายน 2559 อัตราส่วนหนี้สินต่อส่วนของผู้ถือหุ้น เท่ากับ 2.4 เท่า ทั้งนี้ ในไตรมาส 2 ปี 2559 บริษัทฯ ได้ขอผ่อนผันเงื่อนไขการดำรงอัตราส่วนหนี้สินต่อส่วนของผู้ถือหุ้นกับสถาบันการเงินที่เกี่ยวข้องและได้รับอนุญาตผ่อนผันเป็นระยะเวลา 1 ปี นับตั้งแต่งบการเงินสำหรับงวดหกเดือนสิ้นสุดวันที่ 30 มิถุนายน 2559 ทั้งนี้ บริษัทฯ เชื่อว่าอัตราส่วนหนี้สินต่อส่วนของผู้ถือหุ้นของบริษัทฯ จะลดลงอย่างมีนัยสำคัญภายหลังจากการเสนอขายหุ้นต่อประชาชน

## **รายละเอียดของสัญญาที่เกี่ยวข้องกับการเช่าพื้นที่และการบริการในพื้นที่เช่าของบริษัทฯ**

| **สัญญา** | **วันทำสัญญาเช่า** | **ผู้ให้เช่า/ให้ใช้** | **ผู้เช่า/ใช้** | **สถานที่ตั้ง** | **วัตถุประสงค์ในการครอบครอง** | **ระยะเวลาเช่า** |
| --- | --- | --- | --- | --- | --- | --- |
| สัญญาการใช้ที่ดินเพื่อประกอบกิจการอุตสาหกรรม นิคมอุตสาหกรรมแหลมฉบัง (สัญญาที่ นฉ. 003/2558) | 3 กรกฎาคม 2558 | การนิคมอุตสาหกรรมแห่งประเทศไทย (“**กนอ.**”) | บริษัทฯ | พื้นที่นิคมอุตสาหกรรมแหลมฉบัง | ประกอบกิจการผลิตถุงยางอนามัย | สัญญานี้มีผลบังคับแก่ กนอ. และบริษัทฯ ตลอดไปจนกว่ากรรมสิทธิ์หรือสิทธิครอบครองของบริษัทฯ จะหมดลง หรือ เมื่อ กนอ. เพิกถอนการอนุญาต หรือได้มีประกาศยกเลิกนิคมอุตสาหกรรมแหลมฉบัง |
| สัญญาเช่าโรงงานมาตรฐาน (สัญญาเช่าเลขที่ นฉ. 003/2558) | 3 กรกฎาคม 2558 | กนอ. | บริษัทฯ | เขตประกอบการเสรี นิคมอุตสาหกรรมแหลมฉบัง โรงงานหมายเลข 15/2 จำนวน 2.5 ไร่ | ประกอบกิจการผลิตถุงยางอนามัย | 3 ปี นับแต่วันที่ 7 กรกฎาคม 2558 – วันที่ 6 กรกฎาคม 2561 |
| สัญญาเช่าอาคารสำนักงานและสัญญาให้บริการภายในพื้นที่เช่า | 25 ธันวาคม 2557 | บริษัท เจริญอักษร โฮลดิ้ง กรุ๊พ จำกัด | บริษัทฯ | อาคารเลขที่ 1 ถนนเจริญราษฎร์ แขวงทุ่งวัดดอน เขตสาทร กรุงเทพมหานคร | * เช่าพื้นที่ในอาคารจำนวน 354 ตารางเมตร เพื่อใช้เป็นสำนักงาน อัตราค่าเช่า 250 บาทต่อตารางเมตรต่อเดือน * ให้บริการประเภทเครื่องปรับอากาศ ระบบรักษาความปลอดภัย ระบบดับเพลิง ระบบป้องกันอัคคีภัย ระบบเน็ทเวิร์คและการสื่อสาร ระบบโทรศัพท์ ระบบไฟฟ้า ระบบแสงสว่าง ระบบสาธารณูปโภค เช่นระบบสุขาภิบาล ที่จอดรถ ลิฟท์ ที่อัตราค่าบริการ 350 บาทต่อตารางเมตรต่อเดือน * รวมอัตราค่าเช่าและค่าบริการคิดเป็น 600 บาทต่อตารางเมตรต่อเดือน ซึ่งราคาและเงื่อนไขการปล่อยเช่าเป็นไปตามราคาและเงื่อนไขการปล่อยเช่าตลาดในบริเวณใกล้เคียง | 3 ปี นับแต่วันที่ 1 มกราคม 2558 – วันที่ 31 ธันวาคม 2560 |
| สัญญาเช่าอาคารสำนักงานและสัญญาให้บริการภายในพื้นที่เช่า | 1 ตุลาคม 2559 | บริษัท เจริญอักษร โฮลดิ้ง กรุ๊พ จำกัด | บริษัทฯ | อาคารเลขที่ 1 ถนนเจริญราษฎร์ แขวงทุ่งวัดดอน เขตสาทร กรุงเทพมหานคร | * เช่าพื้นที่ (โดม) ในอาคารจำนวน 215 ตารางเมตร เพื่อใช้เป็นสำนักงาน อัตราค่าเช่า 250 บาทต่อตารางเมตรต่อเดือน * ให้บริการประเภทเครื่องปรับอากาศ ระบบรักษาความปลอดภัย ระบบดับเพลิง ระบบป้องกันอัคคีภัย ระบบเน็ทเวิร์คและการสื่อสาร ระบบโทรศัพท์ ระบบไฟฟ้า ระบบแสงสว่าง ระบบสาธารณูปโภค เช่นระบบสุขาภิบาล ที่จอดรถ ลิฟท์ ที่อัตราค่าบริการ 350 บาทต่อตารางเมตรต่อเดือน * รวมอัตราค่าเช่าและค่าบริการคิดเป็น 600 บาทต่อตารางเมตรต่อเดือน ซึ่งราคาและเงื่อนไขการปล่อยเช่าเป็นไปตามราคาและเงื่อนไขการปล่อยเช่าตลาดในบริเวณใกล้เคียง | นับแต่วันที่ 1 ตุลาคม 2559 – วันที่ 31 ธันวาคม 2560 |